ສຫລ ວ່າ ຈີນ ບໍ່ໄດ້ຄວບຄຸມ ອັດຕາ ການແລກປ່ຽນ ເງິນຢວນ
ກະຊວງການເງິນ ສຫລ ກ່າວວ່າ ຈີນ ບໍ່ໄດ້ຄວບຄຸມ ອັດຕາການແລກປ່ຽນ ລະຫວ່າງເງິນຢວນ ແລະເງິນໂດລາ.
ສະຫະລັດໄດ້ລົງຄວາມເຫັນວ່າຈີນບໍ່ໄດ້ປັບຄ່າເງິນຕາຂອງຕົນ ຊຶ່ງເປັນເລື່ອງ ທີ່ໄດ້ມີການຕໍ່ວ່າກັນຢ່າງໃຫຍ່ ໂດຍລັດຖະບານ ທ່ານໂອບາມາ ກະຊວງການເງິນຂອງສະຫະລັດ ກ່າວຢູ່ໃນລາຍງານຕໍ່ລັດຖະ ສະພາທີ່ອອກປີນຶ່ງສອງຄັ້ງ ໃນມື້ວັນສຸກວານນີ້ວ່າ ຈີນໄດ້ເອົາ ບາດກ້າວຈຳນວນນຶ່ງ ເປັນລຳດັບມາ ເພື່ອເຮັດໃຫ້ ການຄວບ ຄຸມເງິນຕາເປັນໄປຢ່າງເສລີ ແລະຮັກສາຄ່າເງິນຢວນຕາມອັດ ຕາການແລກປ່ຽນທີ່ຕະຫຼາດເປັນຜູ້ຕັດສິນຫຼາຍຂຶ້ນ ແຕ່ຂະນະດຽວກັນ ລາຍງານສະບັບນີ້ ກໍເວົ້າວ່າ ເງິນຢວນຍັງ ສືບຕໍ່ມີລາຄາຕໍ່າກວ່າສະພາບຄວາມເປັນຈິງຢ່າງຫຼວງຫຼາຍແລະດ້ວຍເຫດນີ້ເສດຖະກິດ ຂອງຈີນ ກໍຄືກັນກັບຂອງປະເທດອື່ນໆໃນເຂດເອເຊຍ ຈຳເປັນຕ້ອງໄດ້ປັບ ໃຫ້ມີອັດຕາ ການແລກປ່ຽນແບບລອຍຕົວ ແລະມີຄວາມໂປ່ງໃສຫຼາຍຂຶ້ນ ລັດຖະບານທ່ານໂອບາມາ ແລະສະມາຊິກລັດຖະສະພາ ຫຼາຍໆທ່ານ ໄດ້ກ່າວຫາຈີນວ່າ ປັບຄ່າເງິນຢວນໃນການແລກປ່ຽນກັບເງິນໂດລາຂອງສະຫະລັດໂດຍເຈດຕະນາຊຶ່ງເຮັດ ໃຫ້ລາຄາສິນຄ້າຂອງສະຫະລັດແພງໂພດ ຢູ່ໃນຕະຫລາດຂອງໂລກ ເມື່ອສົມທຽບໃສ່ກັບ ລາຄາສິນຄ້າສົ່ງອອກຂອງຈີນ ຈີນໄດ້ປະຕິເສດ ຢູ່ສະເໝີມາວ່າ ຕົນບໍ່ເຄີຍປັບຄ່າເງິນຕາຂອງຕົນ ໃຫ້ຖືກກວ່າ ສະພາບ ຄວາມເປັນຈິງ